Polisie wou nie saak open ná aanranding van skoolmeisie | Netwerk24
Deur Reneilwe Dhludhlu 11 Augustus 2017 13:50
'n Skermgreep van die video waar die meisie deur 'n seun op die Siyathuthuka Secondary School se terrein geskop en geslaan word.
Die pa, wat nie sy of sy dogter se naam bekend wil maak nie, sê sy een dogter (een van 'n tweeling) en ander gr. 10-leerlinge het 'n simpel grappie gemaak oor 'n ouer leerling se voorkoms.
"Sy het glo aan die seun, wat ook 17 was, gevra of hy so maer is omdat hy vigs het. Hy het haar toe deur die gesig geklap," sê die pa.
Toe haar tweelingsussie die seun hieroor gaan konfronteer, het hy dié sussie te lyf gegaan.
"Dit is toe hy haar aangerand het. Hy het haar so geskop en geslaan dat sy begin bloei het."
'Aanmoediging' breek sy hart
Die tweeling se pa sê dit het sy hart gebreek om op die video te hoor hoe die ander seuns die oortreder aanmoedig om sy dogter te slaan. Hy sê hy weet wie hulle is en het met een van hul ouers hieroor gepraat.
Hy het hulle gevra om met hul seun te gesels, maar dit het nie gebeur nie en dit het die verhouding met die ouers versuur.
"Op dieselfde dag het 'n buurvrou die voorval by die skool gaan aanmeld. Sy het saam met my dogter gegaan. Ek is na die seun wat haar geslaan het se huis toe. Ek was woedend," sê hy.
Hy het hom gekonfronteer en wou hom na die polisiekantoor neem, maar die seun het weggehardloop.
Die pa het voortgegaan om 'n saak aanhangig te maak, "maar die polisie het vir my gesê wat help dit om die oortreder toe te sluit as hy weer gaan vry loop? Ons het bewyse gehad. Selfs haar bebloede klere en die video. Maar 'n saak is nie geopen nie," sê hy.
Polisie stel nou ondersoek in
Lt.kol. Thulani Zwane, KwaZulu-Natalse polisiewoordvoerder, sê die stasiebevelvoerder is gevra om dié bewerings teen die polisie te ondersoek.
"Indien enige beampte aanspreeklik is vir die versuim om sy of haar pligte uit te voer, sal dissiplinêre stappe teen so 'n beampte ingestel word".
Zwane sê die polisie was nie van die video bewus nie, maar 'n opdrag is aan die stasiebevelvoerder gegee om 'n opvolgonderhoud met die slagoffer te doen. Hy sê 'n saak sal vir verdere ondersoek aanhangig gemaak word sodra die polisie haar verklaring afgeneem het.
'Siek van woede'
Die seun het glo sy vriende gestuur om namens hom jammer aan die pa te sê.
"Ek was siek van woede. Maar moes myself behoorlik inhou, want anders sou ek die seun aanrand en sélf in die tronk beland."
Toe hy sy dogter hospitaal toe vir toetse wou neem het, het sy gesê sy is oukei.
Omdat die eksamens reeds aan die gang was, het hy haar toegelaat om by die skool aan te bly.
"Aan die begin van vanjaar het ek haar na 'n ander skool in die gebied geskuif. Haar sussie het by die ou skool agtergebly. Ek wil hê hulle moet leer om van mekaar onafhanklik te wees en dit is hoekom ek hulle geskei het. Hulle baklei elke keer vir mekaar. Hulle moet leer om hul eie gevegte te veg," sê hy.
Volgens hom is die grootse uitdaging vir sy dogter wat aangerand is dat almal van die video weet en dit is hoe sy by die nuwe skool uitgeken is. Hy sê almal weet daarvan en praat daaroor.
"Wat seer maak, is dat sy hieroor gedreig word. As sy nee sê vir seuns wat haar uitvra, sê hulle hulle gaan dit wat die ander seun gedoen het, weer aan haar doen," sê hy.